钦定古今图书集成/明伦汇编/皇极典/第224卷 > 《降诞颂》〈并序〉唐·于邵
## 钦定古今图书集成/明伦汇编/皇极典/第224卷 > 《降诞颂》〈并序〉唐·于邵

皇唐八叶之中兴，“提天纲，披宝图，临八纮，俯万物，垂鸿储。休粤十有七年元冬阳月旬外三日，大子居北堂左个，受厥初之庆。” 自予弼暨群官丞令，咸归休澣。则“歌康衢，乐寿域” 者，具百姓之欢心。乃有司谏掌纶之臣，当右掖分霄之直，望阊阖，沐熏风。斋心以虔，稽首献颂。其词曰：

甲光画堂，绕枢神光，十月良月，降生我皇，焜殊祥兮。
缵武继文，时惟圣勋，格苗戡黎，为天下君，望如云兮。
苍苍海隅，达我天衢，殊方异轨，西歼北徂，外无虞兮。
白翟遐通，嘉禾荐丰，两树连理，五云飞空，归《大同》兮。
金阙峨峨，清晨伊何？万国筐篚，千门咏歌。歆太和兮。
舜膳以甘，尧尊以酣，诞弥之朔，旬而有三，湛恩覃兮。
“南山于前，北辰于天。臣某献寿，维亿万年，象帝先兮。”